Lisa 1

ÄRIRUUMI ÜÜRILEPING NR ______

Käesolev üürileping (edaspidi: Leping) on sõlmitud Tartus, "_____" ________________ 2025. 

Tartu linn, registrikood 75006546, keda esindab Tartu Linnavalitsuse linnavarade osakonna juhataja Kunnar Jürgenson (edaspidi: Üürileandja), kes tegutseb Tartu Linnavalitsuse 27.08.2024……. korralduse nr …… alusel

ja _____________________________ registrikood ________________, (edaspidi: Üürnik), keda esindab


(Juriidilise või füüsilise isiku nimi) __________________________________________________________ (edaspidi: Pool või koos Pooled),           (Ametikoht, nimi, vajadusel volikirja nr)

leppisid kokku alljärgnevas: 

1.
Lepingu sisu

1.1. Lepingu alusel ja selles toodud tingimustel annab Üürileandja Üürnikule tasu eest kasutamiseks Äriruumi.

1.2. Üürnik kasutab Äriruumi kinoteenuse osutamise otstarbel.
2.
Lepingu ese ja tähtaeg

2.1. Üürileandja annab ja Üürnik võtab üürile ruumid aadressil Tartu, Vanemuise 1 (rajatav Tartu kultuurikeskus Siuru): IV korrusel asuvad kinosaalid pindalaga kokku ca 407m2 ja  kinosaalide esine ala, pindalaga ca 205m2, üldpindalaga kokku ca 612 m², bürooruumid…. m2  ja laoruumid …..m2 (plaanil märgitud asukohas). (kui pakkujad ei soovi büroo- ja laoruume, siis kaldkirjas osa lepingus ei sätestata.)
Välikino ja katuseterrass ca 962m2 on üürileandja ja üürniku ühiskasutuses. 
Tartu kultuurikeskus Siuru valmib ja saab kasutusloa eeldatavalt 2029. aastal. 
Kasutusse antavate ruumide pindala on esialgne ja täpsustub projekteerimise käigus. Kasutusse antavate ruumide lõpliku ruumilahenduse kavandavad koostöös Üürnik ja Üürileandja.
2.2. Äriruumi koosseis ja üleantav dokumentatsioon:Üürileandja annab Üürnikule üle ruumid, hoone plaanid (Lisa 1). 

2.3. Leping jõustub _______________ ja kehtib 10 aastat alates päevast, kui hoonele väljastatakse kasutusluba.
3.
Üür ja muud maksed

3.1. Äriruumi kasutamise eest kohustub Üürnik tasuma Üüri järgmiselt: kinosaalide ja nende esise ala eest baasüüri seitse (7) eurot ruutmeetri kohta kuus, millele lisandub  käibeüür määras ……protsenti; büroopinna eest üüri üksteist (11) eurot ruutmeetri kohta kuus, laopinna eest seitse (7) eurot ruutmeetri kohta kuus; välikino ja katuseterrassi eest käibeüüri määras………protsenti. 

Üürile lisandub käibemaks. Üürnik alustab üüri tasumist päevast, kui hoonele on väljastatud kasutusluba.
Üüri indekseeritakse kord aastas Eesti tarbijahinna indeksi kasvu võrra, aga mitte vähem kui üks (1) %. Esimene indekseerimine on aasta pärast käesoleva lepingu allkirjastamist. Käibeüüri määra ei indekseerita.
3.2. (välja jäetud)
3.3. Lisaks Üürile tasub Üürnik järgmiseid Äriruumi kasutamisega seonduvaid makseid:

3.3.1. otsesed tarbitud kommunaalteenused (soe ja külm vesi, elekter, küte, jahutus, kanalisatsioon, prügi)
3.3.2. Äriruumi eest tasumisele kuuluvad riiklikud ja kohalikud maksud.
3.3.3. Hoone opereerimise üldised kõrvalkulud proportsionaalselt kasutatavale pinnale. Seesuguste kõrvakulude hulka loetakse maksed järgmiste teenuste eest:

a) hoone kindlustus ja vastutuskindlustus;

b) hoone üldalade ja väliterritooriumi koristus;
c) hoone üldalade küte;

d) hoone üldalade ja väliterritooriumi elektrienergia;

e) hoone üldalade küte, ventilatsioon ja jahutus;

f) hoone turvamine; 

g) hoone haldamise ja hoone tehnosüsteemide haldamise teenus
3.4. Äriruumi kasutamisega seonduvad maksed tasub Üürnik paigaldatud arvestite näitude alusel vastavalt kehtivatele tariifidele ja/või esitatud arvetele. 

3.5. Üürnik on kohustatud tasuma Üürileandjale makseid üks kord kuus Üürileandja poolt esitatava arve alusel. Arve esitatakse Üürnikule hiljemalt iga kuu 20. kuupäevaks Üürniku poolt näidatud aadressile. Arve mittesaabumisest on Üürnik kohustatud Üürileandjale teatama. Raha peab olema Üürileandja pangakontole laekunud jooksva kuu 28. kuupäevaks.

3.6. Üürnik on kohustatud maksma viivist 0,15 % Üürileandja pangakontole tähtajaks laekumata maksetelt iga tasumisega viivitatud päeva eest. Järgmise kuu arvele lisandub kogu Lepingu kehtivuse perioodil kogunenud võlgnevus. Võlgnevuse tasumine toimub järgmiselt: Üürniku poolt tasutud summa jagatakse proportsionaalselt kogu esitatud nõudele, s.t. vähemmaksmise korral jagatakse tasutud summa proportsionaalselt Üüri, Äriruumi kasutamisega seonduvate maksete, käibemaksu ja viivise vahel. 

3.7. Üürniku poolt maksete tasumisega viivitamisel rohkem kui 30 päeva üle tähtaja, on Üürileandjal õigus katkestada Üürnikule kommunaalteenuste osutamine kuni maksete tasumiseni. Kommunaalteenuse osutaja poolt nõutavad kommunaalteenuse osutamise taastamise kulud tasub Üürnik.

4.
Äriruumi parendamine ja muutmine

4.1. Äriruumi parendamiseks ja muutmiseks tehtavad ehitustööd ehitusseadustikus ja teistes õigusaktides toodud tähenduses on Üürnik kohustatud kirjalikult kooskõlastama Üürileandjaga enne vastavate töödega alustamist. Kooskõlastamisel hinnatakse planeeritavate tööde jaotumist vajalikeks, kasulikeks ja toreduslikeks kulutusteks tsiviilseadustiku üldosa seaduse tähenduses.

4.2. Üürnikul ei ole õigust nõuda Äriruumi parendamiseks ja muutmiseks tehtavate kulutuste hüvitamist ega  võlaõigusseaduse  § 286 lg 1 sätestatud hüvitist.

4.3. Äriruumi parendamiseks ja muutmiseks tehtud vajalikke, kasulikke ja toreduslikke kulutusi ei arvestata maha Üürist ning need ei kuulu Üürileandja poolt Lepingu kehtivuse ajal ega Lepingu lõppemisel, lõpetamisel või ülesütlemisel hüvitamisele. 

4.4. Lepingu lõppemisel, lõpetamisel või ülesütlemisel on Üürileandjal õigus nõuda ruumide seisukorra taastamist vastavalt ruumide üleandmisaktis kirjeldatud seisundile.
5. Poolte õigused ja kohustused

5.1. Üürnik kohustub:

5.1.1. pakkuma kinosaalides ja välikinos väärtfilmide- ja hariduse programmi. Päevane (üldjuhul kuni ca kell 17:00) haridusprogramm peab tuginema peaasjalikult dokumentaalfilmidele ja olema suunatud peamiselt järgmistele sihtrühmadele: koolinoored, lasteaiaealised lapsed ning eakad ja teised tööturul aktiivselt mitte osalevad inimesed; 

5.1.2. lubama Üürileandja esindajaid tööpäevadel tööajal takistamatult Äriruumi Lepingu tingimuste täitmise kontrollimiseks, tingimusel, et ei segata Üürniku majandustegevust. Sisenemise vajadusest informeerib Üürileandja Üürnikku eelnevalt mõistliku aja jooksul;

5.1.3. tegema Lepingu kehtivuse ajal Äriruumis omal kulul hooldusremonti vastavalt vajadusele, s.t. hoidma omal kulul Äriruumi alal  veevarustuse-, kanalisatsiooni-, elektri-, ventilatsiooni- jm süsteemid, tuletõrjeseadmed ja sidekommunikatsioonid Äriruumi normaalseks toimimiseks vajalikus seisundis. Nimetatud hooldusremondi kulusid ei arvestata maha Üürist ning need ei kuulu Üürileandja poolt Lepingu kehtivuse ajal ega Lepingu lõppemisel, lõpetamisel või ülesütlemisel hüvitamisele;

5.1.4. viivitamatult korraldama omal kulul Äriruumi alal kütte-, veevarustuse-, kanalisatsiooni-, elektri-, ventilatsiooni- jm süsteemides esinevate rikete kõrvaldamise ja teatama viivitamatult Üürileandjale eelpool toodud riketest jt. Äriruumiga toimunud õnnetustest;

5.1.5. pidama Äriruumis kinni sanitaar-, tuleohutuse ja hoonete ekspluateerimise nõuetest ning järgima keskkonna ja looduskaitse nõudeid;

5.1.6. tagama heakorra Äriruumis;
5.1.7. tasuma  Üürileandjale proportsionaalselt hoone üldalade kõrvalkulude eest; 
5.1.8. tasuma kolme kuu Üüri suuruse tagatisraha Lepingust tulenevate nõuete tagamiseks. Üürileandja ei pea tagatisraha hoiustama krediidiasutuses ega oma varast eraldi. Üürnikul ei ole õigust nõuda intressi tagatisraha kasutamise eest. Tagatisraha tasutakse järgmiselt: (a) üks kolmandik lepingu sõlmimisel, (b) üks kolmandik Äriruumi üle andmisel, (c) üks kolmandik hoone kasutusloa saamisel;
5.1.9. asuma Äriruumi kasutama Üürniku poolt pakkumise käigus esitatud kontseptsiooni järgides ning Lepingu punktis 1.2. nimetatud otstarbel hiljemalt hoonele kasutusloa väljastamise hetkest ;

5.1.10. järgima Äriruumi remonditööde ja sisustustööde teostamisel kõiki seaduses sätestatud nõudeid ja tingimusi;

5.1.11. kooskõlastama enne remonditööde algust Üürileandjaga Äriruumi remonditööde projekti.
5.1.12. mitte eraldama kinosaalide esist ala kultuurikeskuse Siuru muudest pindadest seinaga. 
5.1.13 välikino ja katuseterrassi kasutamine toimub ühiskasutuses üürileandjaga. Pooled lepivad kokku, et kuni 31. detsember 2030 kasutab Üürnik välikino ja katuseterrassi järgmistel aegadel ja kellaaegadel……………….

5.1.14 esitama Üürileandjale alates 2029.  aastast  iga aasta 30. septembriks  järgneva aasta välikino ja katuseterrassi kasutamise tegevusplaani sh kasutamise kuupäevad, kellaajad ja plaanitavad üritused, tegevused jm.
Üürniku kohustustena fikseeritakse enampakkumise käigus esitatud kontseptsioonis pakkuja poolt pakutavad tegevused. 
5.2. Üürileandja kohustub:

5.2.1. andma Äriruumi Üürniku kasutusse. Äriruumi üleandmine vormistatakse üleandmise-vastuvõtmise aktiga, millele kirjutavad alla mõlemad Pooled. Üürileandja annab ruumid Üürnikule üle hiljemalt 9 kuud enne ehituse peatöövõtulepingu kohase põhilise kasutusvalmiduse saavutamist. Üleandmise kuupäevast teavitab Üürileandja Üürnikku vähemalt 12 kuud ette, kusjuures   Üürileandjal  on õigus üleandmise kuupäeva kahel korral edasi lükata;
5.2.2. teavitama esimesel võimalusel Üürnikku Üürileandjale eelnevalt teatavaks saanud kavatsetavatest kommunaalteenuste katkestustest;

5.2.3. hoiduma tegevusest või tegevusetusest, mis võib takistada Üürniku majanduslikku tegevust Äriruumi kasutamisel;

5.2.4. teatama kirjalikult Üürnikule Äriruumi võõrandamisest või piiratud asjaõigusega koormamisest, millega kaasneb Üürileandja õiguste ja kohustuste üleminek.

5.3. Üürnikul on õigus:

5.3.1. anda Äriruum osaliselt allkasutusse Lepingu punktis 1.2 nimetatud otstarbel juhul, kui Üürileandja on selleks andnud eelneva kirjaliku nõusoleku, kusjuures Üürileandja ees jääb Lepingu täitmise eest vastutavaks Üürnik;

5.3.2. paigaldada eelneval kokkuleppel Üürileandjaga hoonesse, kus Äriruum asub, samuti hoone väliskülgedele Üürniku reklaami, silte, sümboolikat jms. Väljaspool Äriruumi asuvad reklaamid, sildid, sümboolika jms. tuleb kooskõlastada Üürileandjaga. 
5.3.3. nõuda Üüri suuruse vähendamist juhul, kui Lepingu kehtivuse ajal Äriruumi kasutamise tingimused või seisund halvenesid oluliselt asjaolude tõttu, mille eest Üürnik ei vastuta. Üüri vähendamise otsustab Tartu Linnavalitsus.

5.3.4. uuendada või edasi arendada oma pakkumuse kohast kontseptsiooni Lepingu täitmise käigus. Uuendatud ja kohandatud kontseptsioon tuleb kooskõlastada Üürileandjaga.
6. Ruumide väljaehitamine

6.1. Üürnik esitab edasise projekteerimise käigus Üürileandjale tehnilised tingimused ja lähteülesande.
6.2. Ruumide projekteerimise teostab Üürniku poolt antud  tehniliste tingimuste ja lähteülesande põhjal omal kulul Üürileandja. Välja arvatud Üürniku vajadustest tuleneva eritehnoloogia (näiteks heliseadmed) projektid, mille teostab omal kulul Üürnik.  

6.3. Kinosaalid ja kinosaalide esise ala ehitab omal kulul "musta karbi" valmiduses välja  Üürileandja. „Musta karbi“ valmidus tähendab järgmiste tehnoloogiliste erisüsteemide ja ruumi osade väljaehitamist: 
6.3.1. küte, 
6.3.2. jahutus, 
6.3.3. ventilatsioon,
6.3.4. tulekustutus, 
6.3.5. hooneautomaatika,
6.3.6. läbipääsusüsteemid, 
6.3.7. üldvalgustus ja turvavalgustus evakuatsiooniteedel,
6.3.8. kinosaalide esise ala põrand. 
6.4. Üürniku kulul ehitatakse välja kinosaalide ja nende esisel alal alates lähimast liitumispüstikust või ettenähtud jaotuskilbist: 
6.4.1. vesi ja kanalisatsioon, sh sanitaarseadmed, 
6.4.2. tugev- ja nõrkvoolu süsteemid ja lõppseaded,
6.4.3. kinosaalide ja nende esise ala erivalgustuslahendus. 
6.5. Üürniku kulu on kinosaalide ja nende esise ala väljaehitamine alates „musta karbi“ üleandmisest Üürnikule ja sisustamine vastavalt Üürileandja poolt heaks kiidetud kontseptsioonile.
6.6. Büroopinnad ja laopinnad ehitab välja Üürileandja ja annab kasutusse „valge karbi“ valmiduses. See tähendab, et Üürniku kulu on ainult sisustus sh köök, kui Üürnik seda soovib. Kööki ei ole lubatud paigutada pliiti.
6.7. Üürileandja ei hüvita üürnikule ruumide sh erilahenduste väljaehitamise kulusid.
6.8. Viimistluse ja sisustuse teostuse küsimused ning ruumide väljaehitamise protsess täpsustatakse lepingu käigus ja tingimused fikseeritakse eraldi lepingu lisana.
7. Lepingu rikkumine

7.1 Pooled kannavad  vastutust Lepingu tingimuste täitmise eest ning on kohustatud hüvitama teisele Poolele Lepingu rikkumisega (Lepingu täitmatajätmine või mittenõuetekohane täitmine) tekitatud kahju. Pooled ei vastuta Lepingu rikkumise eest, kui rikkumine leidis aset vääramatu jõu tagajärjel.
7.2 Äriruumi valduse üleandmisega viivitamisel Lepingu lõppemisel, lõpetamisel või ülesütlemisel on Üürileandjal õigus nõuda Üürnikult leppetrahvi:
7.2.1 viivitamisel kuni üks kuu – 5 (viie) % ulatuses eelmise kuu Üürist iga viivitatud päeva eest; 
7.2.2 viivitamisel ühest kuust kuni kolme kuuni – 10 (kümne) % ulatuses eelmise kuu Üürist iga viivitatud päeva eest; 
7.2.3 viivitamisel üle kolme kuu - 15 (viieteistkümne) % ulatuses eelmise kuu Üürist iga viivitatud päeva eest. 
7.3 Juhul, kui Üürnik ei täida või ei täida nõuetekohaselt Lepingus ettenähtud kohustusi, on Üürileandjal õigus nõuda Üürnikult leppetrahvi tasumist:
7.3.1 Lepingu punktides 5.1.2, 5.1.4, 5.1.6, 5.1.9 ja 5.1.14 sätestatud kohustuste puhul kuni ühe kuu Üüri ulatuses;
7.3.2 Lepingu punktides 5.1.11,  ja 5.1.12. sätestatud kohustuste puhul kuni kolme kuu Üüri ulatuses. 
7.4 Üürileandjal on õigus esitada Üürnikule leppetrahvi nõue:
7.4.1 Lepingu punktis 6.2. sätestatud juhul kahe kuu jooksul arvates Üürniku poolt Äriruumi valduse üleandmise päevast;
7.4.2 Lepingu punktis 6.3. sätestatud juhul kahe kuu jooksul arvates kohustuse rikkumise avastamise päevast.

8. Lepingu lõppemine, lõpetamine ja ülesütlemine 

8.1. Leping lõpeb punktis 2.3. nimetatud tähtpäeva saabumisel või Äriruumi hävimisel.
8.2. Lepingu lõpetamine toimub Poolte kokkuleppel.
8.3. Üks Pool võib Lepingu erakorraliselt üles öelda Lepingus ning seaduses toodud alustel, teatades sellest teisele Poolele ette vähemalt kaks nädalat. 
8.4. Üürileandja võib Lepingu erakorraliselt üles öelda juhul, kui:
8.4.1. Üürnik kasutab Äriruumi vastuolus Lepingus ettenähtud otstarbega;

8.4.2. Üürnik teeb Äriruumis muudatusi või parendusi ilma Üürileandja loata;
8.4.3. Üürnik annab Äriruumi kolmanda isiku kasutusse vastuolus olemata saanud selleks Üürileandja kirjalikku nõusolekut;
8.4.4. Üürnik lõhub või rikub Äriruumi;
8.4.5. Üürnikul on tekkinud võlgnevus Üürileandja ees enam kui kahe kuu maksete ulatuses;
8.4.6. Üürnik rikub korduvalt Lepingut.
8.5. Üürileandjal on õigus Leping erakorraliselt üles öelda, teatades sellest ette 3 kuud, kui Üürnik kuue kuu jooksul arvates Lepingu jõustumisest: 
8.5.1. ei järgi Äriruumi kasutamisel pakkumise käigus esitatud kontseptsiooni;
8.5.2. ei kasuta Äriruumi Lepingu punktis 1.2. nimetatud otstarbel;
8.5.3. ei alusta pakkumise käigus esitatud kontseptsioonis toodud majandustegevusega alates hoonele kasutusloa saamisest.
8.6. Üürilepingu lõpetamisel Lepingu punktis 8.5. nimetatud alustel, ei ole Üürileandjal kohustust hüvitada üürniku poolt tehtud kulutusi ega tasuda vara väärtuse suurenemisest tulenevat hüvitist.
8.7. Üürnik võib Lepingu erakorraliselt üles öelda juhul, kui:
8.7.1. Äriruum osutub kasutamiskõlbmatuks asjaolude tõttu, mille eest Üürnik ei vastuta;
8.8. Lepingu lõppemisel, lõpetamisel või ülesütlemisel on Üürnik kohustatud Äriruumi Üürileandjale üle andma koos tema poolt omal kulul tehtud muudatuste ja parendustega seisukorras, milles Üürnik Äriruumi oma valdusse sai, arvestades Üürniku Lepingujärgseid kohustusi. Äriruumi üleandmine vormistatakse üleandmise-vastuvõtmise aktiga, millele kirjutavad alla mõlemad Pooled. Üürnik ei pea Äriruumi üle andma, kui Äriruum hävib või võõrandatakse.
8.9. Lepingu lõppemise või ülesütlemise päevast arvates ühe kuu möödumisel on Üürileandja kohustatud tagastama Üürnikule tagatisraha juhul, kui Üürileandjal ei ole Üürniku vastu varalisi nõudeid ja puudub alus selliste nõuete tekkimiseks. Üürileandjal on õigus tagatisrahast maha arvestada Üürniku võlgnevused ja Üürileandja varale tekitatud kahju.

9. Lisatingimused

9.1. Pooltevahelised Lepinguga seotud teated peavad olema kirjalikus vormis, välja arvatud juhtudel, kui sellised teated on informatsioonilise iseloomuga, mille edastamisel ei tulene teisele Poolele õiguslikke või majanduslikke tagajärgi. Informatsioonilist teadet võib edastada telefoni, arvutiside jms. kaudu.
9.2. Lepingu tingimusi võib muuta Poolte kirjalikul kokkuleppel.
9.3. Äriruumi üle mõõtmisel selgunud Lepingu punktis 2.1. sätestatud Äriruumi üldpindalast erinev üldpindala loetakse Lepingujärgseks Äriruumi üldpindalaks, kui see on Üürnikule kirjalikult teatavaks tehtud.
9.4. Poolte vahel Lepingu täitmisest tulenevad vaidlused lahendatakse läbirääkimiste teel. Kokkuleppe mittesaavutamisel kuuluvad vaidlused lahendamisele Tartu Maakohtu Tartu Kohtumajas.
9.5. Lepingu sõlmimisel loetakse kõik varasemad Poolte vahel Äriruumi kasutusse andmist puudutavad kokkulepped tühistatuks.
9.6. Leping on allkirjastatud digitaalselt.
9.7. Lepingu sõlmimisel on Lepingule lisatud järgmised lisad:

Lisa 1 - Äriruumi plaan
Lisa 2 – Äriruumide üleandmise-vastuvõtmise akt

Lisa 3 - Territooriumi plaan.

